《满江红 午日》
清代·严绳孙

生老樊川，水嬉不尽当年兴。问十里、湖光何处，画桡相并。

金管风多听又失，珠帘雨细看难定。算陈思、著眼不曾多，惊鸿影。

凭舷意，应谁省。抛醉缬，朱榴映。尽繁华都付，藕丝风领。

一簇愁红空极浦，半湖柔绿浮归艇。正高楼、人在柳阴中，烟光暝。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。